b'\n_START_ARTICLE_\nUatu\n_START_SECTION_\nHistoria\n_START_PARAGRAPH_\nKuten muutkin Seuraajat, Uatu on vannonut olevansa puuttumatta toisten rotujen ja olentojen asioihin. H\xc3\xa4n on kuitenkin rikkonut valansa useita kertoja auttaakseen ihmiskuntaa. Uatu asuu Kuun Sinisell\xc3\xa4 alueella, kriiden hylk\xc3\xa4\xc3\xa4m\xc3\xa4ss\xc3\xa4 kaupungissa. Kun Uatu kohtasi maapallon olentoja ensimm\xc3\xa4isen kerran, h\xc3\xa4n tapasi Ihmeneloset ja rikkoi valansa ensimm\xc3\xa4isen kerran paljastamalla olemassaolonsa ihmisille. Uatu, joka on Seuraajien standardeilla nuorekas ja kapinallinen rotunsa muihin j\xc3\xa4seniin verrattuna, rikkoi valansa my\xc3\xb6hemmin lukuisia kertoja. Kuuluisin n\xc3\xa4ist\xc3\xa4 kerroista lienee, kun Uatu yritti est\xc3\xa4\xc3\xa4 maailmojen sy\xc3\xb6j\xc3\xa4 Galactusta saapumasta maapallolle ja lopulta antoi Ihmenelosille avaimen Galactuksen karkottamiseksi - Kaikenlopettajan._NEWLINE_T\xc3\xa4m\xc3\xa4n j\xc3\xa4lkeen Uatu on s\xc3\xa4\xc3\xa4nn\xc3\xb6llisesti esiintynyt arvoituksellisena tarkkailijana Marvel-universumin seikkailuissa. H\xc3\xa4nen tiedet\xc3\xa4\xc3\xa4n saapuvan paikalle ainoastaan suuren vaaran tai mullistuksen uhatessa, kuten Uatu teki sis\xc3\xa4llissodan alkaessa, samaten Uatu n\xc3\xa4kyi h\xc3\xa4\xc3\xa4seremonian aikana Stormin ja Mustan Pantterin menness\xc3\xa4 naimisiin. Uatu hymyilee poikkeuksellisesti vihkivalaa vannottaessa. Uatu on aina suhtautunut Ihmenelosiin erityisell\xc3\xa4 l\xc3\xa4mm\xc3\xb6ll\xc3\xa4 ja jopa kerran todennut Herra Fantastisen olevan kenties ainoa olento koko universumissa, jota h\xc3\xa4n voisi kutsua yst\xc3\xa4v\xc3\xa4kseen.\n_START_SECTION_\nVoimat ja varusteet\n_START_PARAGRAPH_\nUatu omaa valtavat psioniset kyvyt, kuten telepatian, kyvyn manipuloida energiaa tahdon avulla ja kyvyn luoda vakuuttavia illuusioita. Uatun yli-inhimillisen monimutkainen \xc3\xa4lykkyys antaa h\xc3\xa4nelle mahdollisuuden tarkkailla maapallon ja aurinkokuntamme tapahtumia samanaikaisesti. Uatu kykenee muuttamaan itsens\xc3\xa4 tuntemattomaksi energianmuodoksi, jonka avulla h\xc3\xa4n kykenee matkustamaan hyperavaruuden kautta paikasta toiseen s\xc3\xa4ilytt\xc3\xa4en kuitenkin samalla tietoisuutensa. Uatu kykenee my\xc3\xb6s salaper\xc3\xa4isten "deltas\xc3\xa4teiden" avulla pit\xc3\xa4m\xc3\xa4\xc3\xa4n itsens\xc3\xa4 kuolemattomana, mutta kykenee my\xc3\xb6s kuolemaan mik\xc3\xa4li menett\xc3\xa4\xc3\xa4 halunsa el\xc3\xa4\xc3\xa4.'